b'\n_START_ARTICLE_\nVrtanje\n_START_PARAGRAPH_\nVrtanje je operacija obdelave materiala z odrezavanjem. Pri vrtanju orodje zaradi vrtenja in gibanja v svoji osi odrezuje obdelovanec. Orodje se pri vrtanju imenuje sveder in je vpet v vrtalni stroj. Rezultat operacije izvrtina valjaste oblike. Vrtati je mogo\xc4\x8de tudi na unvierzalni stru\xc5\xbenici, le da se namesto svedra vrti obdelovanec._NEWLINE_Grezenje je operacija vrtanja, ki pove\xc4\x8duje \xc5\xbee obstoje\xc4\x8do izvrtino. Operacija se izvaja na enakih strojih in z enakim orodjem, le sveder ima druga\xc4\x8dno geometrijo. Povrtavanje je fino pove\xc4\x8devanje izvrtine. Namen povrtavanja je izbolj\xc5\xa1anje to\xc4\x8dnosti in hrapavosti izvrtine._NEWLINE_S posebnimi oblikami svedrov, je mogo\xc4\x8de izdelati tudi razne oblike izvrtin (stopni\xc4\x8daste ali sto\xc5\xbe\xc4\x8daste). Z navojnim svedrom pa se v izvrtino vre\xc5\xbee navoj._NEWLINE_Najbolj je raz\xc5\xa1irjeno vrtanje v les, kovino in beton. Oblika svedra je odvisna od vrste materiala v katerega se vrta. Obi\xc4\x8dajno so svedri ve\xc4\x8drezilni, izjemoma pa imajo le en rezalni rob.\n_START_SECTION_\nLasersko vrtanje\n_START_PARAGRAPH_\nLasersko vrtanje se je dobro uveljavilo pri zahtevnih proizvodnjah. Ve\xc4\x8d kot dvajset let ga uporabljajo v letalski industriji, najde pa se tudi v avtomobilski industriji, kjer je potrebno vrtati manj\xc5\xa1e in natan\xc4\x8dnej\xc5\xa1e izvrtine. V primerjavi z obi\xc4\x8dajnim vrtanjem je lasersko hitrej\xc5\xa1e, mogo\xc4\x8de pa je vrtati tudi globlje luknje. Laser se ne obrabi in ne zlomi, kar je posebno primerno. S pulznim Nd:YAG-laserjem je pri natan\xc4\x8dnem vrtanju mogo\xc4\x8de dose\xc4\x8di premer luknje med 60 in 150 \xc2\xb5m pri globini vrtanja 0,3 do 1 mm. Lasersko vrtanje pa je zelo uporabno tudi pri vrtanju po\xc5\xa1evnih izvrtin, kar je za obi\xc4\x8dajno vrtanje velik izziv.'